มันนี่ทูเดย์
เร่งจ่ายสินไหม
29 ต.ค. 2558

เร่งจ่ายสินไหม
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากกรณีที่รถบัสโดยสารประสบอุบัติเหตุที่เขาตับเต่า จ.กาญจนบุรี เมื่อวันที่ 25 ต.ค.ที่ผ่านมา ทำให้มีผู้เสียชีวิต 8 คน และได้รับบาดเจ็บ 28 คน ทาง คปภ. จ.กาญจนบุรี ได้รายงานเบื้องต้นว่ารถยนต์คันดังกล่าวมีประกันภัยรถภาคบังคับ (พ.ร.บ.) กับบริษัท สยามซิตี้ประกันภัย และทำประกันภัยรถภาคสมัครใจ (ประเภท 3) กับ บริษัท สินมั่นคงประกันภัย ซึ่ง คปภ.จะได้เร่งรัดให้บริษัทประกันภัยดำเนินการเกี่ยวกับค่ารักษาพยาบาลและการจ่ายค่าสินไหมทดแทนให้กับทายาทโดยธรรมของผู้เสียชีวิตโดยเร็วที่สุด
ทั้งนี้ คปภ.ขอให้ผู้ประกอบการรถโดยสารสาธารณะตรวจสอบวันหมดอายุประกันภัย พ.ร.บ. เพื่อให้ได้รับความคุ้มครองตลอดเวลา และหากต้องการความคุ้มครองเพิ่มขึ้นสามารถซื้อประกันภัยรถภาคสมัครใจเพิ่มเติมได้ สำหรับประชาชนทั่วไปที่มีอายุ 20–60 ปี ที่ต้องการความคุ้มครองส่วนบุคคล ขณะนี้มีกรมธรรม์ประกันภัย 200 หรือ “ประกันภัย 200” เป็นการประกันภัยอุบัติเหตุส่วนบุคคล เบี้ยประกันราคาถูกเพียงปีละ 200 บาท ซื้อได้ไม่เกินคนละ 2 กรมธรรม์ สามารถหาซื้อได้ที่เคาน์เตอร์เซอร์วิสในเซเว่น อีเลฟเว่น  เทสโก้ โลตัส ธนาคารออมสิน บริษัท ไปรษณีย์ไทย และตัวแทน/นายหน้า บริษัทประกันภัยที่เข้าร่วมโครงการ